CBD-öljyä eli kannabisöljyä ylistetään terveyden ihmerohdoksi, mutta sen vaikutukset ovat pitkälti hämärän peitossa.

Kannabisöljyssä ei ainakaan pitäisi olla lainkaan huumaavaa ainesosaa.

Suomessa viranomainen on luokitellut kannabisöljyn kannabidiolin lääkeaineeksi, jonka ostamiseen tarvitaan resepti.

Silti kannabisöljyä on Suomessakin myynnissä kaupoissa ja verkkokaupoissa.

Kannabis viihdekäytössä on puhuttu aihe. Videolla tutustutaan kannabis-aiheiseen hääjuhlaan Kaliforniassa.

– Oletko kokeillut CBD-öljyä? Siis sitä kannabisöljyä?

Olen juuri laittamassa kenkiä jalkaani ja säntäämässä työpaikkani alakerran pukuhuoneesta työpisteelleni, kun pukuhuonekaverini kysymys pysäyttää.

Miksi ihmeessä olisin kokeillut kannabisöljyä? Voiko sitä edes noin vain kokeilla? Mistä sitä saa?

Hyvinvointialan trendejä seuraava pukuhuonekaverini kertoo, että kannabisöljyä käytetään ainakin unen laadun parantamiseen ja palautumiseen ja että sitä saa aivan tavallisista niin sanotuista hyvinvointialan kaupoista.

Ja tietysti verkkokaupasta.

Terveystoimittajana tiedän, että Yhdysvalloissa ja Euroopassa CBD-tuotteet ovat jo buumi. Ehkä CBD-öljyä pitäisi jo työnkin puolesta kokeilla?

Eikä minua haittaisi se, että unenlaatuni paranisi, koska en ole maailman lahjakkain nukkuja.

Ensin soitan kuitenkin lääkärille. En halua kokeilla jotain sellaista, josta voisi olla minulle hyödyn sijasta suurta haittaa.

On ennustettu, että erilaisten kannabistuotteiden myynti tulee olemaan muutamassa vuodessa miljardibisnes. FOTOLIA / AOP

”Ei estettä kokeilulle”

Mitä A-klinikan ylilääkäri Kaarlo Simojoki sanoisi, jos hänen perusterve potilaansa kertoisi haluavansa kokeilla kannabisöljyä?

– On alustavia tutkimustuloksia siitä, että kannabisöljystä voisi olla terveyshyötyjä, mutta tutkimusta on tehty vasta vain pienillä potilasryhmillä, Simojoki sanoo.

– Jos perusterve haluaa kannabisöljyä kokeilla, kokeilulle ei ole estettä, hän arvioi.

Kannabisöljy vaikuttaa elimistömme endokannabinoidijärjestelmään, joka on vielä melkoinen mysteeri.

Tuo järjestelmä näyttää säätelevän koko elimistömme tasapainoa ja myös stressiä, uni–valverytmiä, ruokahalua, kipua sekä energia-ainevaihduntaa.

Kannabinoidijärjestelmällä on rooli keskushermostossa ja immuunijärjestelmässä.

Kannabinoidijärjestelmä kiinnostaa lääketiedettä suuresti, sillä tuon koko kehoon vaikuttavan järjestelmän tunteminen voi antaa mahdollisuuksia uusien lääkkeiden kehittämiseen.

Kannabinoidijärjestelmä kiinnostaa kaupallisia toimijoita. Ne näkevät tässä miljardibisneksen mahdollisuuden.

CBD-buumi on tästä selvä esimerkki.

Kaupasta kotimatkalla

Hamppukasvista saatavassa kannabiksessa on kymmeniä kemiallisia kannabinoidiyhdisteitä, kannabisöljyn sisältämä kannabidioli on niistä yksi.

Kannabidiolia eli CBD:tä kutsutaan myös kevytkannabikseksi.

CBD- eli kannabisöljy ei päihdytä toisin kuin se toinen tunnettu hampun ainesosa THC eli tetrahydrokannabinoli.

CBD-öljyn vaikutukset ovat tuotetta kaupittelevien suomalaissivustojen mukaan ”moniulotteisia” ja ”kokonaisvaltaisia”.

Kerrotaan, että CBD:n on havaittu lievittävän kipua ja vähentävän tulehdusta, ja että se on vahva antioksidantti.

CBD-öljyn saantisuosituksen jälkeen suluissa lukee lupaavasti: ”... tuotteella saattaa olla lukuisia hyvinvointiasi edistäviä vaikutuksia, joista emme valitettavasti saa kertoa enempää”.

Ostan kotimatkan varrella olevasta kaupasta 25 euroa maksavan pienen pullon. Kassalla iloinen myyjätär ei osaa sanoa, miksi tipat on tiputettava juuri kielen alle.

Illalla tiputan suositellut kolme tippaa kielen alle.

Sammutan valot ja alan odotella, mitä tapahtuu.

Tämä on elämäni ensimmäinen kannabiskokeilu.

Kannabisöljy eli CBD-öljy on vasta tulossa Suomeen. FOTOLIA / AOP

Laiskan houkutus

Olisipa mainiota, jos kolme tippaa kielen alla voisi auttaa parempaan uneen!

Lääkäri Kaarlo Simojoki ymmärtää tämän kannabisöljyn lupauksen vetovoiman.

– Ihminen on laiska.

– On inhimillistä, että ihminen tuntee houkutusta ostaa huonoon uneensa kannabisöljyä sen sijaan, että hän muuttaisi elämäänsä niin, että saisi entistä paremmin nukuttua.

Kannabisöljyn käyttö voi olla myös todella haitallista, jos se saa esimerkiksi ihmisen omin päin jättämään hänelle määrättyjä lääkkeitä pois käytöstä.

Jos henkilö syö statiineja tai rauhoittavia lääkkeitä ja sen lisäksi kannabisöljyä, hän voi saada haittavaikutuksia.

Kannabisöljyn pitkän aikavälin haittavaikutuksista tiedetään Simojoen mukaan vasta hyvin vähän.

Tutkimusta sen kaikista vaikutuksista pitkäaikaisessa käytössä ei yksinkertaisesti ole.

Mietin tätä, kun makaan peiton alla ensimmäisten kannabisöljytippojen nielaisun jälkeen.

Tästä lähtee kokeilu. Vain kolme tippaa kielen alle, aamuin illoin. INKA SOVERI

FAKTAT Kannabistuotteita ovat hasis, hasisöljy ja marihuana. Niitä saadaan Cannabis sativa -nimisestä hamppukasvista. Kannabiksen keskeisimmät vaikuttavat ainesosat ovat THC eli delta-9-tetrahydrokannabinoli ja CBD eli kannabidioli. THC on kannabiksen ensisijainen päihdyttävä ainesosa. CBD:llä on antipsykoottisia, ahdistusta lievittäviä ja rauhoittavia ominaisuuksia. Cannabis sativalla on nykyisin alalajeja, joissa huumaavan THC:n pitoisuus on korkea. Tämä on saatu aikaan kasvinjalostuksella. Kuituhampussa ei ole kannabinoideja juuri ollenkaan. Lähde: päihdelinkki.fi

Lääkkeenä huikeat mahdollisuudet

Kannabis voi tutkimusten mukaan auttaa esimerkiksi epilepsian ja MS-taudin oireiden hoidossa.

Ongelmana on se, että ei oikein tiedetä, mihin kannabiksesta saatu apu perustuu. Kannabinoidien vaikutus saattaa olla joko hermosolujen toimintaa voimistava tai heikentävä.

On mahdollista, että tulevaisuudessa kannabinoidijärjestelmän tutkimus löytää uusia keinoja vaikkapa kivun, syöpäsairauksien sekä Alzheimerin taudin ja Parkinsonin taudin hoitoon.

Kannabidiolit voivat saada aikaan hyvin pitkäkestoisia muutoksia soluissa. Siinä voi piillä merkittäviä riskejä. Siitä on jo esimerkkejäkin.

Kannabinoidijärjestelmän kautta vaikuttavan laihdutuslääkkeen eli rimonabantin myyntilupa peruutettiin Suomessa vuonna 2008 psyykkisten haittavaikutusten vuoksi noin kahden vuoden kaupassapidon jälkeen.

Kannabis vähentää silmänpainetta, mutta kannabiksesta on ollut vaikea valmistaa glaukoomalääkettä, jolla ei olisi merkittäviä haittavaikutuksia.

CBD-öljyä voi olla hyvin monenlaisissa elintarvikkeista. FOTOLIA / AOP

Missä se uni on?

Odottelen ensimmäisen testipäivän iltana CBD-öljytippojen jälkeen unta niin intensiivisesti, että onnistun nukahtamaan vasta kello kolmen jälkeen.

Näen unta, jossa takapihallemme laskeutuu avaruussukkula. Valmistan ulkoavaruuden turisteille heidän himoitsemaansa turkkilaista ruokaa.

Aamulla öinen kokkailuni painaa jäseniä ja silmissä tuntuu olevan valvomisen vuoksi hiekkaa, mutta tiputan taas kolme tippaa CBD-öljyä kielen alle ennen aamiaista ja odotan uusia ihmeitä.

Käyn vielä tuotteen verkkosivuilla.

Siellä kehutaan, että öljy on kehitetty ”kuten luonto on sen tarkoittanutkin”.

Epäilen vahvasti, että luonnolla ei ole ollut mitään erityistarkoitusta kehittää moista öljyä 2000-luvun ihmisen vaivoihin.

Science Newsin artikkelissa huomautetaan, että jotkut ihmiset kuitenkin uskovat jo nyt CBD:n auttavan lähes kaikkiin vaivoihin.

Erityisen paljon CBD:tä käytetään buumin ykkösalueella Yhdysvalloissa omin päin ahdistukseen ja univaikeuksiin.

Laiton pullo

Suomessa eikä muualla Euroopassa saisi myydä CBD-tuotteita elintarvikkeina tai ravintolisinä ilman uuselintarvikelupaa.

Sellaista lupaa kannabidiolilla ei ole.

Hakemuksia tästä aihepiiristä on kyllä Euroopan komissioon tehty, mutta lupahakemuksissa on ollut lisäselvityksiä vaativia puutteita, jolloin lupien käsittely ei ole edennyt.

CBD-tuotteita on Suomessakin laitettu myyntiin kaupan hyllyille, vaikka luvat eivät ole olleet kunnossa.

Kaupan hyllyllä tai verkkokaupassa myytävä CBD-öljy on Ruokaviraston ylitarkastaja Anna Mizrahin mukaan todennäköisesti laiton.

– Euroopassa on ollut CBD-tuotteiden takaisinvetoja, kertoo Mizrahi.

Minullakin on siis vain tuotteen valmistajan tai maahantuojan ja kaupan vakuutus siitä, että CBD-öljyni on turvallinen. Valvovalta viranomaiselta ei lupaa sen myyntiin ole.

Muistan sanonnan, jonka mukaan rahalla ei ole moraalia. Minunkin pulloni voi olla laiton.

Hamppukuitu saadaan erilaisesta hampusta kuin kannabisöljy. FOTOLIA / AOP

Kannabidioli on lääkeaine

Lääkealan turvallisuus- ja kehittämiskeskus Fimea on luokitellut kannabidiolia sisältävän valmisteen lääkevalmisteeksi, johon tarvitaan resepti.

Jokainen valmiste arvioidaan ja luokitellaan tarvittaessa valmistekohtaisesti.

– Valmisteet, jotka sisältävät CBD-öljyä, ovat suurella todennäköisyydellä lääkevalmisteita, kertoo yliproviisori Kristiina Pellas Fimeasta.

Meillä kaupassa myytävä CBD-öljypullo on siis tämänkin vuoksi todennäköisesti laiton.

– Vireillä on valvonnan tapauksia, Pellas toteaa.

Yliproviisori Sami Paaskoski Fimeasta kertoo, että kansalaiset ovat viime aikoina kysyneet häneltä varsin usein, onko laillista tilata CBD-tuotetta ulkomaisesta verkkokaupasta.

– Ilman reseptiä CBD-tuotteen tilaaminen Suomeen muualta Euroopasta on laitonta, Paaskoski sanoo.

Euroopan ulkopuolelta CBD-öljyä ei saa tilata Suomeen edes reseptin kanssa.

CBD-tuotteiden maahantuontikieltoa rikkova syyllistyy lääkerikkomukseen tai -rikokseen, josta voi saada rangaistukseksi sakkoa tai jopa vankeutta.

Laadussa on häikkää

Toisen testipäivän iltana laitan taas kolme tippaa kielen alle. Suuhun leviää karvaahko ruohon maku.

Nukun paremmin kuin edellisenä yönä, enkä aamulla muista näkemiäni unia.

Kolmantena yönä keho tuntuu kyllä raukealta, mutta mieli juoksee omilla teillään. En nuku mitenkään erityisen mainiosti.

Valvoessani mietin Ylen artikkelia, jonka mukaan CBD-öljyihin liittyy maailmalla laatuongelmia.

Tutkimuksessa 35:stä CBD-öljynäytteestä peräti yhdeksän sisälsi päihdyttävää THC:tä yli hyväksyttävän määrän.

On mahdollista, että CBD-öljyn käyttäjä saa siitä myös vähäisiä määriä THC:tä, joka ei riitä päihdyttämään, mutta vie kuitenkin ongelmiin.

Jos minun pulloni onkin juuri sellainen ongelmapullo?

Tumman vihreä tippa maistuu ruohoiselta. Inka, INKA SOVERI

Harhaanjohtavaa mainontaa

Ylitarkastaja Marjo Misikangas Ruokavirastosta arvioi, että markkinointi netissä ja sosiaalisessa mediassa on valitettavan usein harhaanjohtavaa.

Tyypillisesti esimerkiksi tuotteen pakkauksen tekstit ovat hyvinkin lainsäädännön mukaisia, mutta tuotteen verkkosivuilla voidaan vihjata kepein sanakääntein suoriin terveysvaikutuksiin.

Verkossa lupaillaan sitä sun tätä, koska verkkotekstin muuttaminen on paljon halvempaa kuin uusien pakkauksien tekeminen ja painattaminen.

Lähetän Misikankaalle sähköpostilla linkkejä suomenkielisiin sivustoihin, joilla myydään CBD-öljyä ja kysyn, onko näillä sivuistoilla käytetty CBD-öljystä sellaisia sanamuotoja, joita ei saisi käyttää.

– Elintarvikkeen kiellettyä lääkkeellistä markkinointia ovat esimerkiksi viittaukset epilepsiaan, migreeniin, masennukseen, ahdistukseen, autoimmuunisairauksiin, kipuun, särkyyn, tulehduksiin, diabetekseen, iskemiaan, paniikkihäiriöön, kohtauksiin, lihaskouristuksiin, MS-tautiin, glaukoomaan, Misikangas vastaa.

Näihin sairauksiin CBD-tuotesivuilla kuitenkin viitataan.

Testin halju tulos

Olen päättänyt, että laitan tämän jutun vuoksi CBD-öljyä kielen alle kolme tippaa aamuin illoin kahden viikon ajan.

Sen teen.

Lopputulos koeajalta on, että en huomannut mitään erityistä tapahtuneen. Ainakaan unenlaatua CBD-öljy ei minulla erityisesti parantanut.

Minulla ei ole vaikeuksia jättää tippoja ottamatta koejakson jälkeen.

Muistan ylitarkastaja Marjo Misikankaan neuvon kuluttajalle:

– Älä usko kaikkea, mitä tuotteista verkossa kirjoitetaan.